C 202/80
FI
Euroopan unionin virallinen lehti
9.6.2023
Alueella esiintyy useanlaisia maaperätyyppejä.
Näistä yleisimpiä ovat kukkuloiden yläosissa esiintyvät happamat liuskekivimaat, viininviljelykäytössä olevien ylänkö- ja alankoalueiden kalkkipitoiset maat sekä tulvakerrostumista koostuvat kivikkoiset maat.
Kaikki nämä maaperätyypit soveltuvat hyvin viininviljelyyn, sillä ne ovat kuivia ja ravinneköyhiä ja mahdollistavat viiniköynnösten juurtumisen syvälle maahan.
Maantieteellisen merkinnän ”Terres du Midi” tuotantoaluetta halkovat Aude-, Orb-, Hérault-, Vidourle- ja Gardonjoet, jotka lähtevät Cévennesin ja Montaigne Noiren vuorilta sekä Pyreneiden esivuoristosta ja laskevat rannikon laguunialueelle.
Tämä maantieteellinen kokonaisuus muodostaa laajan amfiteatterin, joka kaareutuu kohti Välimerta.
Viiniköynnökset menestyvät hyvin Välimeren ilmasto-olosuhteissa, joihin kuuluvat kuumat ja kuivat kesät, leudot talvet sekä syksyn ja kevään sadekaudet.
Alueella puhaltaa useanlaisia tuulia.
Merituuli pyyhkii säännöllisesti ja joskus voimakkaasti Lioninlahden aluetta ja vaikuttaa etenkin rypäleiden kypsymiskaudella.
Mereltä tulevan kosteuden ansiosta lämpötilat eivät pääse nousemaan liian korkeiksi.
Pohjoisesta tai lännestä puhaltavat kuivat ja voimakkaat tuulet (tramontana, cers ja mistral) auttavat ylläpitämään viiniköynnösten terveyttä.
Näiden ilmastollisten piirteiden vuoksi viiniköynnöksiä voidaan kasvattaa monenlaisissa ympäristöissä.
Alueella on erotettavissa kolmenlaisia maantieteellisiä kokonaisuuksia: vuoret ja ylängöt, vuorten alarinteet ja keskiylängöt sekä rannikkotasangot.
Tämän yksinomaan viininviljelyyn keskittyvän alueen leimallisena piirteenä ovat Rhônejoen suistoalueelta aina Espanjan rajalle saakka ulottuvat viinitarhat.
9.2.
Tuotteen erityisyys Suojatun maantieteellisen merkinnän ”Terres du Midi” juuret ulottuvat pitkälle Etelä-Ranskan viininviljelyalueen historiaan.
Euroopan ensimmäiset viinitarhat perustettiin Agden alueelle noin vuonna 600 eKr., ja alueella on tuotettu viiniä aina näistä ajoista lähtien.
Viinin tuotantoon liittyvistä ongelmista, yhteiskunnallisesta tilanteesta ja viininviljelytilojen taloudellisista haasteista kummunnut viinialan kriisi kulminoitui vuonna 1907.
Monimutkainen verotusjärjestelmä, ylituotanto ja petokset kiihdyttivät tyytymättömyyttä.
Hinnat laskivat ja viinien laatu heikkeni.
Vastatakseen viranomaisten joustamat­ tomuuteen Languedocin alueen viininviljelijät perustivat useita puolustuskomiteoita, joiden valtuuskunnat vaikuttivat useimmissa Etelä-Ranskan kunnissa ja yhdistyivät nopeasti Etelä-Ranskan viininviljelijöiden keskusjärjestöksi.
Tämän järjestön työn tuloksena syntyi Etelä-Ranskan viinialuetta tarkoittava merkintä ”Midi Viticole”, joka tunnustettiin myös valtion tasolla, keskusteluissa päästiin eteenpäin ja kriisin torjumiseksi pystyttiin luomaan uusia ratkaisuja (joihin kuuluivat verojen laskeminen, petostentorjunta, viinejä koskevien ilmoitusten sääntely, viinien myynnin sääntely ja armahdukset).
Liikkeen perustamissäädöksessä viitataan selkeästi Etelä-Ranskan viinialueen muodostaviin Pyrénées-Orientalesin, Auden, Hérault’n ja Gardin departementteihin, joiden maa-alueet ovat lähes yksinomaan viininviljelykäytössä.
Kantoniviinille annettu merkintä ”Vin de canton” määriteltiin ja vahvistettiin lainsäädännössä vuonna 1964.
Merkinnällä tarkoitetaan hallinnollista tuotantoaluetta, jolla on tietyt maaperään ja ilmastoon liittyvät ominaisuudet.
Vuonna 1968 annetulla asetuksella ”Vins de canton” -merkintä muutettiin ”Vin de pays” -merkinnäksi, jonka yhteyteen liitetään sen departementin nimi, jossa viini on tuotettu.
Merkintä myös osoittaa, että viini täyttää sen tuotannolle asetetut korkeat laatuvaatimukset.
Merkinnän käyttöönoton myötä Keski-Ranskan viinien erityisyys tunnustettiin, mikä johti myös suojatun maantieteellisen merkinnän ”Terres du Midi” syntyyn.
Suojatulla maantieteellisellä merkinnällä ”Terres du Midi” varustettua viiniä valmistetaan 100 000 hehtolitraa.
Tämä kokonaismäärä jakautuu kolmen viinityypin välillä seuraavasti: suurin osa (55 % tuotannosta) on punaviinejä, roseeviinien tuotanto on kasvussa (35 %), ja loppu tuotannosta on valkoviinejä.
Suojatulla maantieteellisellä merkinnällä ”Terres du Midi” varustetut viinit valmistetaan pääasiassa lajikesekoituksista, jotka sisältävät joko maantieteellisellä alueella perinteisesti viljeltyjä lajikkeita tai muilta viininviljelyalueilta peräisin olevia lajikkeita.
Näiden lajikkeiden viljelyn mahdollistavat kokeneet viininviljelijät, jotka valitsevat viljelymenetelmät maantieteellisen alueen eri maaperätyyppien mukaan laadukkaiden rypäleiden tuottamiseksi.
Kuuman ja kuivan Välimeren ilmaston ansiosta kaikkien lajikkeiden rypäleet kypsyvät täyteen kypsyysasteeseen kaikissa alueen osissa ja primaariaromit säilyvät rypäleissä tai jopa vahvistuvat.
Viinien ominaispiirteisiin kuuluvat aromaattisuus, hedelmäisyys ja kukkaisuus, joiden voimakkuus ja luonne vaihtelevat lajikesekoitteen mukaan.